แสงเทียนน้อย ส.รุ่งโรจน์

แสงเทียนน้อย ส.รุ่งโรจน์ หรือ แสงเทียนน้อย ศิษย์สุรพงษ์ (16 สิงหาคม พ.ศ. 2509 – 16 พฤษภาคม พ.ศ. 2564) เป็นทั้งนักมวยไทยและหัวหน้าค่ายมวยที่มีชื่อเสียง ผู้เป็นเจ้าของฉายา "จอมจุมพิต"

ประวัติ 
แสงเทียนน้อย ส.รุ่งโรจน์ มีชื่อจริงคือธีรพันธ์ ชินานัด (ชื่อเล่น: ตู่) เขาเป็นนักมวยไทยที่ใช้การเตะซ้าย และแทงเข่าที่รุนแรง ซึ่งเคยเป็นฝ่ายชนะนักมวยไทยที่มีชื่อเสียงแห่งยุคหลายราย อาทิ นกหวีด เดวี่, ฉมวกเพชร ส.ศิรินันท์ และป้อมเพชร นราตรีกุล

แสงเทียนน้อย เคยปะทะกับนักมวยไทยที่มีชื่อเสียงอย่างนำพล หนองกี่พาหุยุทธ ตลอดจนนักมวยไทยชาวดัตช์ ผู้มีนามว่ารามอน เดกเกอร์

ณ วันที่ 12 มีนาคม พ.ศ. 2542 แสงเทียนน้อยเป็นฝ่ายแพ้น็อกฟีดาน จากประเทศตุรกี ในยกที่ 4 เนื่องด้วยไหล่หลุด ที่อิมแพค อารีน่า เมืองทองธานี และอีก 1 ปีต่อมา เขาได้เดินทางไปปะทะกับอิโตะ ที่ประเทศญี่ปุ่น ทว่าเกิดไหล่หลุดอีกครั้งจึงเป็นฝ่ายแพ้น็อกทางเทคนิคในยกสุดท้าย ส่งผลให้แสงเทียนน้อยตัดสินใจแขวนนวม

วันที่ 16 พฤษภาคม พ.ศ. 2564 แสงเทียนน้อย เสียชีวิตด้วยอาวุธปืน​ ต่อมา วันที่ 17 พฤษภาคม พ.ศ. 2564 ญาติได้จัดพิธีสวดพระอภิธรรมที่วัดทินกรนิมิต​

ชีวิตส่วนตัว 
แสงเทียนน้อย มีบุตรชายคือโมเสส ท.แสงเทียนน้อย (ชื่อจริง: ปิยะพันธ์ ชินานัด) ซึ่งเป็นนักมวยไทยเช่นกัน

กระแสตอบรับ 
หนึ่งในเอกลักษณ์ของแสงเทียนน้อย เมื่อเขาเป็นฝ่ายชนะ จะทำการเข้าไปหาคู่ชกเพื่อหอมแก้ม ซึ่งเป็นทั้งการฉลองชัยชนะ และปลอบใจคู่ต่อสู้ อันเป็นที่มาของฉายา "จุมพิตพิฆาต"

เว็บไซต์ข่าวสด ได้กล่าวขวัญถึงแสงเทียนน้อย ว่าเป็นคู่ปรับคนสำคัญของนกหวีด เดวี่ และมีผลงานการแลกอาวุธหนัก ๆ กับวันเผด็จ ผู้ครองฟ้า

เกียรติประวัติ 
 แชมป์รุ่นจูเนียร์ไลท์เวท (130 ปอนด์) สนามมวยราชดำเนิน
 แชมป์รุ่นไลท์เวท (135 ปอนด์)

สิ่งสืบเนื่อง 
หลังจากแขวนนวม แสงเทียนน้อยได้ทำหน้าที่เป็นผู้ฝึกสอนมวยไทยที่ต่างประเทศเป็นเวลาหลายปี โดยมีลูกศิษย์ทั่วโลกเป็นจำนวนมาก กระทั่งมาเป็นเจ้าของค่ายมวย ท.แสงเทียนน้อย ที่จังหวัดปทุมธานี ตลอดจนทำหน้าที่เป็นผู้จัดรายการแข่งขันมวยไทย

นอกจากนี้ เขายังเคยทำหน้าที่เป็นหัวหน้าคณะของธนญชัย ท.แสงเทียนน้อย รวมถึงช่อฟ้า ท.แสงเทียนน้อย

สถิติการแข่งขัน

อ้างอิง 

บุคคลจากอำเภอเมืองปทุมธานี
นักมวยไทยชาวไทย
ผู้ฝึกสอนมวยไทย
โปรโมเตอร์มวยไทย
บุคคลในวงการมวยไทย
บุคคลจากโรงเรียนบัวแก้วเกษร
ผู้ฆ่าตัวตายด้วยอาวุธปืนในประเทศไทย